ফরাসি বটানিস্ট ভিক্টর জকমঁ (১৮০১-১৮৩১) ১৮২৮-এ’ ভারতে আসেন। নানা নিরক্ষীয় উদ্ভিদের নমুনা সংগ্রহে উত্তরভারত-লাদাখ-তিব্বত চষে ফেলেন। বম্বেতে প্রয়াণ, ১৮৩১। লাহৌরে মহারাজ রঞ্জিত সিংহের দরবারের চমৎকার বর্ণনা পাওয়া যায় তাঁর ভ্রমণবৃত্তান্তে কিন্তু ডিরোজিওর নামোল্লেখ মাত্র নেই। সেই পালতোলা জাহাজের কালে তিনমাসের সমুদ্রযাত্রা ডিঙিয়ে “রামমোহন ও ডিরোজিওর সঙ্গে কথা বলতে” জাকমঁ ভারতে আসেন—লেখকের এ’উক্তি বালখিল্য। ১৮২৮-এই রামমোহন আন্তর্জাতিক পরিচিতি পেয়ে গেলেও ডিরোজিওকে তখন কে চেনে? তাঁর সঙ্গে কথা বলতে এক ফরাসি বটানিস্ট আসবেন কেন? কী কথা? শান্তিবাবুর এই উক্তির ভিত্তি কী? জকমঁ যে একজন বিশ্বমানের বটানিস্ট ছিলেন সেকথা এ’ বইয়ের কোত্থাও লেখা নেই, তাঁকে এক ‘গবেষক লেখক’ ও মিউজিওলজিস্ট বলে পরিচয় করানো হয়েছে। তদুপরি এক বটানিস্ট হিন্দু কলেজের ক্লাসে এসে ‘ডুয়েল’ নিয়ে ভাষণ দিয়ে গেলেন—এ’ তথ্যও ঠিক হজম হচ্ছে না। অবন্তী সান্যাল মশায়ের সেই নিবন্ধখানি অবিশ্যি আমি পড়িনি; পড়লে শান্তিবাবুর অনুপ্রেরণার হদিশ পাওয়া যেত। পল্লববাবুর প্রবন্ধটি পড়েছি, তাতে এইসব ডুয়েল-টুয়েল ছাইপাঁশ নেই।